Rue de Trèves (Stad Lëtzebuerg)

D**'Rue de Trèves** ass eng Strooss an de Quartiere Gronn an Zens vun der Stad Lëtzebuerg. Op lëtzebuergesch heescht se *Tréierer Strooss* oder *Tréierer Bierg*, en Deel dovun och *Kéibierg*.

Se huet hiren Ufank am Gronn bei der Mënstergaass a leeft vun do aus a Richtung Nordoste respektiv Osten iwwer de Fetschenhaff bis op den Zens, op d'Kräizung mat der Rue des Alouettes vu wou aus d'Zenser Strooss viru féiert.

## Geschicht
D'Tréierer Strooss ass eng vun den eelste Stroosse vun der Stad. Wärend dem ganze Mëttelalter bis an d'Neizäit war se zesumme mat der Mënstergaass den Haaptzougankswee fir an de Gronn. D'Ufäng vun der Tréierer Strooss gi bis a virgeschichtlech Zäiten zeréck, wéi eng Siidlung op der Rumm bestanen huet. Deemools huet se *Dinselgaass* geheescht, eng Bezeechnung fir eng schmuel Gaass.

Déi zweet *[[Tréierer Paart]]* (och nach *bannenzeg* *Tréierer Paart*) gouf 1590 uewenzeg vun der Mauer vun der Abtei Neimënster opgeriicht an 1868 beim Schleefe vun der Festung nees ofgerappt. Haut steet op där Plaz eng ugedeit Paart a Form vun enger Stolkonstruktioun déi iwwer d'Strooss féiert.

Ënnerzeg vun der Paart stoung bis 1958 - op der Säit vun der Abtei - d'Gebuertshaus vum Jean de Beck, dem Gouverneur vum Herzogtum Lëtzebuerg.

Ongeféier 100 Meter ëstlech vun der *2.Tréierer Paart* steet déi véiereckeg Dënselpaart (och nach *Al Tréierer Paart* oder *Jakobstuerm*) déi ëm 1393 gebaut gouf. D'Strooss féiert gläich duerno iwwer d'Nordstreck vun der Eisebunn ewech.

E bësse weider de Bierg aus läit rietserhand, op der Héicht vum Fort Rubamprez, d'Strock-Kapell, eng fréier beléift Wallfaartsplaz. 

Michel Engels - 17 Les portes de Trèves et de Mansfeld.jpg|Déi bannenzeg oder zweet *[[Tréierer Paart]]*, hanne lénks op der Zeechnung vum Michel Engels
Luxembourg-Grund, rue de Trèves-rue du Rham.jpg|Ongeféier déi selwecht Plaz haut (2020)

### Kéibierg
Den Deel vun der Tréierer Strooss vun ongeféier der Eisebunnsbréck bis bei den Äppelwee housch a fréiere Joerhonnerten offiziell *Kéibierg*; haut besteet den Numm just nach am Volleksmond. Wou dësen Numm hierkënnt ass net kloer; et ass awer zimmlech sécher, datt et sech ëm eng Wuertverstümmelung handelt.

De François-Xavier Wurth-Paquet ass der Meenung et misst eigentlech *Gehberg* sinn (géie Bierg) an net *Kehberg* (*Kuhberg*, Kéibierg), iwwerdeems den Nicolas van Werveke mengt, den Numm géif vum Gräifvull Geier hierkommen. Fest steet just, datt d'Bezeechnunge *Geyersberg* (1506), *Gehersberg* (1511), *Geyersperg* (1575) a *Geschberg* gebraucht goufen, ier iwwerhaapt vum *Kuhberg* (1714) *oder Kühberg* (1767) rieds goung.

Den Ausdrock *Geiersberg* kéint domat erkläert ginn, datt de Gaalge vun der Abtei um haitege Fetschenhaff stoung.


Nicolas Liez Vue de la ville de Luxembourg depuis le Fetschenhof.jpg|De Kéibierg (lénks) ëm 1870 op engem Tableau vum Nicolas Liez
Tawioun-007 g.JPG|De Kéibierg hautdesdaags (2012)


## Biller

Fichier:Centre culturel de rencontre abbaye de Neumünster 06.JPG| D'Tréierer Strooss vun der 2. Tréierer Paart aus gesinn, Richtung Gronn 
Fichier:LUX Luxembourg Grund 020 2016.jpg| D'Hoerspéngel-Kéier am Tréierer Bierg 
Fichier:Luxembourg 20 rue de Trèves.jpg| D'Haus 20 an der Tréierer Strooss 
Fichier:Strock Kapell-004.JPG| D'Strock-Kapell 


## Kuckt och

* Rumm-Befestegungen

## Literatur

* Josef Hanck (J.H.), Straßennamen erzählen die Geschichte der Stadt an: Luxemburger Wort vum 7. Januar 1943, S. 3
*Fanny Beck, Was bedeuten die Straßennamen der Stadt? an: Ons Stad 88/2008, S. 68

## Um Spaweck